Ολυμπιακός για μεγάλα πράγματα!



Οι «ερυθρόλευκοι» σάρωσαν στο «Γ. Καραϊσκάκης» τον ΠΑΣ Γιάννινα με 5-0, έχοντας εξασφαλίσει τη νίκη από το πρώτο ημίχρονο, με τα τέρματα των Ελαμπντελαουί (33’) και Φορτούνη (41’ πέν.) σε παράβαση στην οποία υπέπεσε ο Τζημόπουλος, που έκανε χέρι μέσα στην περιοχή στην προσπάθειά του να απομακρύνει την μπάλα.



Στο δεύτερο ημίχρονο, οι παίκτες του Μαρτίνς έστησαν το δικό τους πάρτι απέναντι στον απαράδεκτο ΠΑΣ που παράτησε το ματς, με τον Ποντένσε στο 55' να κάνει το 3-0, ολοκληρώνοντας με ιδανικό τρόπο την ασίστ του Φορτούνη, ενώ ο Γκερέρο στο 90' με εκπληκτικό σόλο και ο Μεριά στο 92' διαμόρφωσαν το τελικό αποτέλεσμα, φτάνοντας το δείκτη του σκορ στο 5-0, με πέντε διαφορετικούς σκόρερ.



Η εικόνα της ομάδας του Πέδρο Μαρτίνς ήταν σαφώς καλύτερη από αυτή που είχε στο Μπέρνλι, αλλά το πιο ενθαρρυντικό για τον Πορτογάλο τεχνικό είναι ότι η ομάδα του για ακόμα μια φορά κόντρα σε μια πολυπρόσωπη άμυνα, κατάφερε να δημιουργήσει πολλές ευκαιρίες και μάλιστα να σκοράρει πέντε γκολ.







Όλα αυτά υπό το βλέμμα του Γιάγια Τουρέ, που με τη λήξη του ματς, μπήκε στον αγωνιστικό χώρο και αποθεώθηκε από τον κόσμο της ομάδας.



Από την άλλη μεριά, ο ΠΑΣ Γιάννινα, όπως και κόντρα στην ΑΕΚ δεν μπόρεσε να φανεί ανταγωνιστικός και δεν μπόρεσε ποτέ να μπει στη διεκδίκηση κάποιου θετικού αποτελέσματος και είναι φανερό ότι ο Γιάννης Πετράκης έχει αρκετή δουλειά να κάνει στη διάρκεια της διακοπής του πρωταθλήματος, όχι μόνο σε επίπεδο τακτικής, αλλά και σε νοοτροπία, αφού οι παίκτες του παράτησαν εντελώς το παιχνίδι, περιμένοντας απλά τη λήξη του ματς.



Το ματς



Σε αυτά τα παιχνίδια ο στόχος του φαβορί είναι προφανής: ένα γρήγορο γκολ που θα μπορέσει να ανοίξει την αντίπαλη άμυνα, ώστε να βρεθούν περισσότεροι χώροι και περισσότερα τέρματα με τη συνέχεια του ματς.







Αυτό δεν το κατάφεραν οι γηπεδούχοι, καθώς ο ΠΑΣ Γιάννινα είχε καταφέρει να ρίξει το ρυθμό του ματς και να αναγκάσει τον Ολυμπιακό σε μια φλύαρη υπεροχή, χωρίς κανένα ουσιαστικό κίνδυνο πλην του λεπτού 18’-19’ που αρχικά ο Γκερέρο (κεφαλιά-ψαράκι με την μπάλα να καταλήγει άουτ) και στη συνέχεια ο Ποντένσε αναστάτωσαν για τα καλά την άμυνα των φιλοξενούμενων.



Παρ’ όλα αυτά, η ποιότητα των παικτών του Ολυμπιακού που χρειάζεται απλά κάποια δευτερόλεπτα απροσεξίας του αντιπάλου για να «χτυπήσει», έκανε τη διαφορά στο 33’, όταν ο Καμαρά με μια 25άρα μπαλιά βρήκε την κίνηση του Ελαμπντελαουί από τα δεξιά και ο Νορβηγός που πρόλαβε την έξοδο του Βελλίδη, με κεφαλιά άνοιξε το σκορ.







Τότε όλα πήραν το δρόμο τους, αφού η νίκη για τους Πειραιώτες κλείδωσε στο 40’. Ο Τζημόπουλος στην προσπάθειά του να απομακρύνει την μπάλα, την έστειλε στο απλωμένο του χέρι και ο Φωτιάδης υπέδειξε το πέναλτι. Την ευθύνη ανέλαβε ο Φορτούνης, που δεν είχε πρόβλημα να γράψει το 2-0, στέλνοντας τις δύο ομάδες στα αποδυτήρια με αυτό το σκορ.



Ο Ολυμπιακός με το... καλημέρα στο β’ ημίχρονο έδειξε ότι δεν είχε καμία διάθεση να ρίξει ταχύτητα και από εκεί και πέρα ήταν θέμα του ΠΑΣ αν θα μπορούσε να διαχειριστεί την πολύ δύσκολη για τον ίδιο κατάσταση. Μόλις στο 46’ ο Φετφατζίδης με τελείωμα από το ύψος της μικρής περιοχής από τη σέντρα του Ποντένσε, στάθηκε άτυχος, σημαδεύοντας το αριστερό δοκάρι της εστίας του Βελλίδη, δείχνοντας ότι το 3-0 ήταν απλά θέμα χρόνου.



Όπερ και εγένετο στο 55’. Ο Γκερέρο με τον Φορτούνη συνεργάστηκαν άψογα, ο τελευταίος έκανε τη σέντρα και εντελώς ανενόχλητος ο Ποντένσε με δυνατό σουτ μέσα από την περιοχή έκανε το 3-0, σκοράροντας για δεύτερο συνεχόμενο ματς έπειτα από αυτό κόντρα στην Μπέρνλι.







Ήταν μοιραίο ο ρυθμός του ματς να πέσει με τον Μαρτίνς από την πλευρά του να κάνει αλλαγές (Νάτχο, Λάζαρος) θέλοντας και να δώσει ανάσες και να δοκιμάσει νέα πράγματα εν όψει της συνέχειας. Ωστόσο, η όρεξη με την οποία αγωνίζονται οι «ερυθρόλευκοι» έκανε τη διαφορά.



Στο 90’ και με το ματς φυσικά να έχει κριθεί, ο Γκερέρο ήθελε να σκοράρει και έτσι πήρε την πάσα λίγο πιο κάτω από τη μεσαία γραμμή, πέρασε τον Τζημόπουλο πολύ εύκολα και με ωραίο πλασέ έγραψε το 4-0, ενώ στην παράσταση του Ολυμπιακού συνέχεια έδωσε ο Μεριά με δυνατό σουτ έπειτα από τη σέντρα του Ομάρ, με τον κεντρικό αμυντικό των «ερυθρολεύκων» να διαμορφώνει το τελικό 5-0.







Οι συνθέσεις των δύο ομάδων:



Ολυμπιακός: Γιαννιώτης - Ελαμπντελαουί, Μεριά, Βούκοβιτς (57’ Μιράντα), Τσιμίκας – Μπουχαλάκης (74’ Νάτχο), Καμαρά - Φετφατζίδης, Φορτούνης (71’ Χριστοδουλόπουλος), Ποντένσε - Γκερέρο.



Πάγκος Ολυμπιακού: Χουτεσιώτης, Γκιγέρμε, Μάνος, Τοροσίδης



ΠΑΣ Γιάννινα: Βελλίδης - Αποστολόπουλος, Τζημόπουλος, Μιχαήλ, Κακούμπα - Κάστρο, Λίλα (77’ Σιόντης), Νικολιάς (74’ Βιντάλ), Κούζικ – Ξύδας (34’ λ.τ. Μυστακίδης), Κρίζμαν



Πάγκος ΠΑΣ Γιάννινα: Μιχαήλ, Τσικάρσκι, Σκόνδρας, Γιάκος



Το Live της αναμέτρησης από το sportfm.gr





: Φώτιος Φωτιάδης: Χρήστος Ακρίβος: Ιορδάνης Δημητριάδης: Άγγελος Ευαγγέλου ON DEMAND: Όλα τα ρεπορτάζ στο επίσημο κανάλι του ΣΠΟΡ FM στο youtube